Dés Woat Schbanisch kimt fum latainischn Nãm fia de Provinz Hispania, de im zwoatn Punischn Kriag 206 foa Krisdus fu de Röma eaowat woan is und saitdém schdoak romanisiad woan is. S Latain mid saina hispanischn Feabung is de Grundlåg woan fia dé haidige Schbråch. Oladings is dés, wås mia auf Boarisch ois Schbanisch bezaichnan, néd de õanzige romanische Schbråch, de ausn Latain auf da ibearischn Håibinsl entschdãndn is, sondan es gibt a nu Poatugisisch, Katalanisch, Galizisch und a boa ãndare, dé ma entweda ois Dialekt oda ois klõane Schbråchn bezaichnan kã.